માનવીય વર્તન, માનવતા, શ્રમની ગરિમા જેવા શબ્દો લખવા, બોલવા કે વાંચવામાં બહુ રૂપાળા લાગે છે. ખરેખરા શ્રમિકોને મળતું મહેનતાણું તેમજ તેમની સાથે આપણામાંના મોટા ભાગનાઓનો વહેવાર કેવો હોય છે એ લખવાની ભાગ્યે જ જરૂર હોય! શ્રમિકોનો અવતાર આકરા શારિરીક શ્રમ માટે જ હોય એમ સૌને લાગે છે. તેની સામે પોતાની સગવડે, પોતાના લાભ માટે, નામ માત્રનો શ્રમ કરતા સાધનસંપન્ન લોકો જાણે કે એમ કરીને સમાજ પર ઊપકાર કરતા હોય એમ જતાવે છે. શ્રમિકોની આ સ્થિતિ હોય તો સફાઈ કામદારોની સ્થિતિની કલ્પના કરવી અઘરી નથી. હવે સામાજિક નેટવર્કિંગ માધ્યમોના યુગમાં તો હાથમાં ઝાડુ પકડેલી તસવીર મૂકવાની ફેશન છે. આવા માહોલમાં તાજેતરમાં થયેલા એક સર્વેક્ષણનો અહેવાલ જાણવા જેવો છે.